Tere,

Sooviksime Andmekaitse Inspektsiooni hinnangut sellele, kas Turu-uuringute AS-l on võimalik teostada Statistikaametist rahvastikuandmete päring, viidates õigusliku alusena **õigustatud huvile.**

Andmepäringu eesmärgiks on värskete rahvastikuandmete alusel uuendada küsitlusvalimite mudeleid. Nimetatud mudeleid kasutame küsitlusvalimite proportsioonide määramiseks ning küsitlusandmete kaalumiseks. Päritavate andmete hulka kuuluvad: sugu, vanus, emakeel, maakond, asulatüüp (linnaline/maaline; linnade puhul on eristatud Tallinna, Tartut ja Narvat, Tallinna puhul ka linnaosa), kodakondsus (Eesti/muu), haridus. Andmed päritakse statistiliste andmetena (eelnevate tunnuste alusel määratletud gruppide kohta). Päritavate rahvastikuandmete näol on tegu isikustamata andmetega ning need ei sisalda eriliigilisi andmeid.

Andmepäringu õiguslikuks aluseks on õigustatud huvi – rahvastikuandmed on vajalikud lepingute täitmiseks (IKÜM art 6 lg 1 p b). Turu-uuringute AS (registrikood 10220984) on eraettevõte, kelle peamiseks tegevusalaks on turu-uuringud ja avaliku arvamuse küsitlused (tegevusala EMTAK kood 73201). Suure osa meie poolt tehtavatest küsitlusuuringutest moodustavad avaliku sektori tellimusel teostatavad tööd, kelle puhul tuleneb uuringu läbiviimise vajadus enamasti neile seadusega pandud kohustustest (avalikes huvides oleva ülesande täitmisest). Hetkel on käimas või ette valmistamisel näiteks järgnevad avaliku sektori tellimusel toimuvad küsitlused:

* Avaliku arvamuse teemalised regulaarseid seired (toimuvad kord kvartalis), tellija Riigikantselei
* Eesti elanike tegevuspiirangute ja hooldusvajaduse uuring, tellija Sotsiaalministeerium
* Noorte keskkonnateadlikkuse uuring, tellija Kliimaministeerium
* Eesti elanike liikuvuse küsitlusuuring, tellija Transpordiamet
* Elanike kriisivalmiduse teadlikkuse indeksuuring, tellija Päästeamet
* Arvamusuuring „Elanike hinnangud politseinike ja piirivalvurite tööle“, tellija Politsei- ja Piirivalveamet

Uuringute sihtrühmad on erinevad, mistõttu on ka valimimudelid erinevate uuringute puhul erinevad. Kahjuks pole Statistikaameti avalikust andmebaasist kättesaadavad andmed valimimudelite moodustamisel sageli piisavad, kuna sealsete andmete struktuur ei vasta alati konkreetse uuringu mudeli vajadustele. Kuna iga uue uuringu valimimudeli tarbeks rahvastikuandmete (uuesti) pärimine oleks ebamõistlikult aja- töömahukas, oleme reeglina Statistikaametist pärinud (detailsemad) rahvastikuandmed ühel korral aastas, et nende põhjal moodustada valimite mudelid vastavalt jooksvatele vajadustele. Valimimudelite aluseks olevate andmete uuendamine (kord aastas) on hädavajalik, et tagada valimimudelite ajakohasus. Aegunud andmetele tuginevad mudelid võivad põhjustada vigu küsitlustulemustes ning viia väärade järeldusteni.

Päritud rahvastikuandmeid säilitatakse elektroonilisel kujul Turu-uuringute AS-i serveris, järgides andmete turvalise hoiustamise nõudeid. Andmed kustutatakse *ca* 12 kuu möödudes, peale värske(ma)te rahvastikuandmete laekumist.

Jääme ootama teie hinnangut, kas sellise andmepäringu teostamine Statistikaametist on õiguspärane.

Lugupidamisega,

Tõnis Stamberg

Turu-uuringute AS

+372 56 6000 49

tonis@turu-uuringute.ee